Drie sit lank vir moord op man (55)Argieffoto Foto: veooz.com Die Kuruman-hooggeregshof het Saterdag drie mans 22 jaar tronkstraf opgelê vir die moord op ŉ 55-jarige man. Volgens die Suid-Afrikaanse polisiediens is Thabo Joseph Kotolwane twee jaar gelede vermoor voordat die drie beskuldigdes met sy Toyota Hilux-bakkie gevlug het. Die drie mans het volgens hofstukke die man ŉ uur lank gemartel voordat hulle hom doodgeskiet het. Hulle het toe sy hande en voete vasgemaak, en sy liggaam in ŉ veld in Mothistad gaan stort. ŉ Verbyganger het Kotolwane se liggaam ure later gevind. Volgens die polisie kon hulle daarin slaag om die mans vas te trek danksy ŉ opsporingstelsel in die voertuig. Die drie mans, Paseka Kekwaka (25), Thabo Oliver Phiri (30) en Thabo Christopher Gaobuse (28), is ook 15 jaar tronkstraf vir roof met verswarende omstandighede opgelê. Die mans se algehele tronkstraf is 37 jaar. Die mans het nooit die motief oor die moord bekend gemaak nie. “Die Suid-Afrikaanse polisiediens verwelkom dié vonnisoplegging, en hoop dit dien as ŉ voorbeeld van wat gebeur wanneer die wet so grusaam oortree word,” lui die SAPD-verklaring.